'1652': Skrywer stel sy saak | Netwerk24
'1652': Skrywer stel sy saak
Patric Tariq Mellet, skrywer van The Lie of 1652.Foto: Edrea du Toit
Dit is hartseer dat Die Burger ver weggedwaal het van die transformasiepad wat begin is onder leiding van 'n voormalige redakteur, Henry Jeffreys, en terugbeweeg het na die apartheidspropagandablad van wit nasionaliste wat dit vir 'n groot deel van sy bestaan was.
Dit het na vore gekom toe die koerant, sonder om aan my enige geleentheid te bied om kommentaar te lewer, 'n driekwartbladsy met 'n lasterlike aanval met onwaarhede en al van die outeur Dan Sleigh gepubliseer het oor my onlangse boek, The Lie of 1652. Dit is skadelik vir my as die skrywer en vir die uitgewer.
In die erkennings aan die einde van sy boek Eilande sê Sleigh hy aanvaar verantwoordelikheid vir die verandering van historiese feite, maar dat hy dit ter wille van sy lesers gedoen het. In werklikheid regverdig hy sy peutery met feite as synde 'n postmoderne aanbieding en interpretasie van historiese dokumente as 'n fiksieskrywer. Deur hom te veroorloof om homself aan te bied as 'n stem vir gekleurde mense en inheemse Afrikane, neem hy aan dat sy koloniale siening nie deur sy apartheid-rasheerssugtige kultuur verdraai is nie en dat dit regverdigbaar is vir hom om woorde in swart mense se mond te lê.